Et voldsomt færdselsuheld ved Års sydvest for Aalborg kostede sent fredag aften fire mennesker livet. I en kurve kom en personbil over i den modsatte kørebane og kørte frontalt sammen med en modkørende bil. Tre personer blev dræbt på stedet, mens en fjerde døde ved ankomsten til Aalborg Sygehus. Yderligere to personer blev hårdt kvæstet ved ulykken. I de to biler var der i alt seks personer. - Det er en meget voldsom ulykke, og mindst en af bilerne må have kørt meget stærkt. Bilerne rammer hinanden med stor kraft. Nogen bliver slynget ud af bilerne, og nogen bliver klemt fast, fortæller vagthavende ved Aalborg Politi. To af de omkomne er søstre på 14 og knap 19 år. De to andre døde er begge mænd. Den ene er 28 år, mens den anden lørdag morgen endnu ikke var identificeret med sikkerhed. Han er omkring 40 år. Alle seks personer er fra Nordjylland. /ritzau/

Opsummering:
To søstre på 14 og knap 19 år døde fredag aften ved et frontalt sammenstød mellem to personbiler, som kostede fire mennesker livet. Yderligere to er kvæstet.